Prilog 1.
I Z V J E Š Ć E

o provedenom savjetovanju s zainteresiranom javnošću

o Nacrtu prijedloga odluke o prihvaćanju inicijative i prijedloga za izdvajanje dijela 
Mjesnog odbora Belveder i pripajanje Mjesnom odboru Kozala 

Grad Rijeka proveo je internetsko savjetovanje s zainteresiranom javnošću o Nacrtu prijedloga odluke o prihvaćanju inicijative i prijedloga za izdvajanje dijela Mjesnog odbora Belveder i pripajanje Mjesnom odboru Kozala (u daljnjem tekstu: Nacrt prijedloga Odluke).

Nacrt prijedloga Odluke bio je objavljen na internetskim stranicama www.rijeka.hr, a savjetovanje s zainteresiranom javnošću provedeno je u trajanju od 30 dana, odnosno od 19. ožujka 2026. do 18. travnja 2026. godine.

Tijekom razdoblja trajanja savjetovanja, na Nacrt prijedloga odluke pristigla je jedna (1) primjedba/prijedlog zainteresirane javnosti.

	IZVJEŠĆE O PROVEDENOM SAVJETOVANJU S ZAINTERESIRANOM JAVNOŠĆU

	Naziv akta o kojem je savjetovanje provedeno: 

Nacrt prijedloga odluke o prihvaćanju inicijative i prijedloga za izdvajanje dijela Mjesnog odbora Belveder i pripajanje Mjesnom odboru Kozala

	Vrijeme trajanja savjetovanja: Savjetovanje je provedeno u trajanju od 30 dana odnosno od 19. ožujka 2026. do 18. travnja 2026. godine. 

	Cilj i glavne teme savjetovanja
	Osnovni cilj savjetovanja bio je dobivanje povratnih informacija od zainteresirane javnosti u svezi Nacrt prijedloga odluke o prihvaćanju inicijative i prijedloga za izdvajanje dijela Mjesnog odbora Belveder i pripajanje Mjesnom odboru Kozala

	Red
br.
	Naziv sudionika (pojedinac, organizacija i institucija)
	Članak na koji se odnosi primjedba /

prijedlog
	Tekst primjedbe / prijedloga
	Prihvaćanje / neprihvaćanje primjedbe / prijedloga

	1.
	Građanin
	Načelna primjedba/prijedlog i mišljenje o Nacrtu prijedloga Odluke.


	„1.Vlasnici nekretnina nisu bili obaviješteni niti uključeni u postupak prikupljanja potpisa 

Inicijativa je prikupljana isključivo među stanarima, u dosta slučajeva podstanarima, bez ikakve obavijesti vlasnicima nekretnina na predmetnim adresama. Kao vlasnica nekretnine na kućnom broju 21, za peticiju nisam saznala od Grada ni od inicijatora, već naknadno i posredno, od članova obitelji koji su stanari iste zgrade. Uvjerena sam da znatan broj vlasnika nekretnina u obuhvaćenom dijelu ulice i danas nije upoznat s ovom inicijativom ni s ovim savjetovanjem. Vlasnici nekretnina su ključna zainteresirana strana jer promjena područnog MO-a neposredno utječe na tržišnu vrijednost i pozicioniranje nekretnina. Njihovo sustavno isključenje iz postupka predstavlja ozbiljan propust u provedbi savjetovanja. 

2. Dio potpisnika nije bio u potpunosti informiran o sadržaju i posljedicama peticije 

Iz osobnog neposrednog saznanja upozoravam na činjenicu da su pojedini potpisnici - osobito stariji stanovnici - potpisali peticiju bez jasnog razumijevanja njezina sadržaja i implikacija. U konkretnom slučaju, moji roditelji koji su vlasnici zasebne nekretnine u istoj zgradi (kućni broj 21) potpisali su peticiju, no nakon što sam im objasnila moguće posljedice, izrazili su žaljenje zbog potpisivanja i naveli da nisu u potpunosti razumjeli na što pristaju. Ovaj slučaj vjerojatno nije izoliran, s obzirom na demografsku strukturu ulice u kojoj živi znatan udio starije populacije postoji realna mogućnost da niti oni nisu razumjeli administrativne i pravne posljedice promjene mjesnog odbora. 

3. Argument o olakšanom glasanju za starije stanovnike je neutemeljen 

U obrazloženju nacrta navodi se kao razlog za promjenu i olakšan izlazak na izbore zbog blizine biračkog mjesta MO Kozala. Ovaj argument smatram neprihvatljivim i neodrživim. Sukladno važećim propisima, nepokretnim i teže pokretnim osobama izborno povjerenstvo izlazi na adresu stanovanja. Iz osobnog iskustva mogu potvrditi da moj otac, nepokretni onkološki pacijent, ostvaruje pravo glasa na ovaj način bez ikakvih poteškoća već dulje vrijeme. Dakle, blizina biračkog mjesta nije prepreka ni za jednog stanovnika predmetne ulice. 

4. Argument o geografskoj povezanosti s MO Kozala ne vrijedi za cijeli obuhvaćeni dio ulice 

Inicijatori opisuju predmetno područje kao "slijepo crijevo" Belvedera koje je geografski bliže Kozali. Međutim, ovaj opis odgovara isključivo gornjem dijelu ulice (viši kućni brojevi). Donji dio ulice — uključujući kućni broj 21 i okolne adrese — ne koristi prečicu prema Kozali, ne gravitira prema njoj ni prometno ni funkcionalno, i u svakodnevnom životu je potpuno orijentiran prema MO Belveder. Generalizacija koja obuhvaća sve navedene kućne brojeve (17–39) geografski je netočna i nepravedna prema stanovnicima i vlasnicima nižih kućnih brojeva. 

5. Stvarne aktivnosti MO Belveder na predmetnom području nisu zanemarive 

Suprotno dojmu koji ostavlja peticija, MO Belveder aktivno djeluje na predmetnom području. Samo u proteklih godinu dana na kućnom broju 21 i neposrednoj okolici: uvedena je dodatna javna rasvjeta mjesta te omogućena dodatna parkirna mjesta za osobe s invaliditetom. Navedeni primjeri pokazuju da MO Belveder odgovara na potrebe stanovnika, uz neophodan angažman vlasnika nekretnina. 

6. Sudjelovanje na događanjima MO Kozala nije uvjetovano promjenom MO 

Jedan od faktičnih motiva inicijative jest življa društvena i kulturna aktivnost MO Kozala (radionice, sajmovi, manifestacije i sl.). Međutim, ovaj MO već duže vremena poziva sve zainteresirane stanovnike bez obzira na pripadnost, a inicijatori, kao i ostali stanovnici predmetne ulice, već sada slobodno i redovito sudjeluju na tim događanjima. Promjena administrativne pripadnosti nije niti potrebna niti dovoljna pretpostavka za takvo sudjelovanje, te ovaj razlog nema valjanu administrativnu težinu. 

7. Gospodarska šteta i pad vrijednosti nekretnina 

Belveder se tržišno i turistički percipira kao zona šireg centra grada više kategorije u odnosu na Kozalu. Administrativno preseljenje izravno negativno utječe na pozicioniranje nekretnina na tržištu najma i njihovu prodajnu vrijednost, što predstavlja izravnu financijsku štetu vlasnicima. 

Zaključak: 

Prijedlog je da se odbaci inicijativa u cijelosti ili da se, u najmanju ruku, iz obuhvata izuzmu kućni brojevi koji fizički ne čine dio navedene 'geografske cjeline' Kozale, kako bi se spriječilo umjetno cijepanje prirodne pripadnosti Belvederu. Analiza broja birača i potpisnika pokazuje da se radi o malom uzorku (svega 45 osoba), što ne bi smjelo biti dovoljno za trajnu promjenu statusa kvarta na štetu vlasnika koji se protive promjeni. Spremna sam dostaviti pismena očitovanja drugih vlasnika nekretnina i povlačenja potpisa pojedinih sudionika peticije ukoliko mi se omogući uvid u cjeloviti postupak. 
	Primjedba / prijedlog se ne prihvaća. 

Način prikupljanja potpisa birača koji žive na tom području i razloge izdvajanja s područja Mjesnog odbora Belveder i pripojenje Mjesnom odboru Kozala utvrdila je grupa građana koja je dostavila inicijativu.  
Sukladno članku 82. Statuta inicijativu i prijedlog za osnivanje mjesnog odbora mogu dati :

- 10% birača upisanih u popis birača za područje za koje se predlaže osnivanje mjesnog odbora, 

- članovi Gradskog vijeća sukladno odredbama Poslovnika Gradskog vijeća o podnošenju prijedloga akata,

 - radna tijela Gradskog vijeća i  Gradonačelnik.
Prema podacima iz Registra birača koji se vodi kod Upravnog odjela za opću upravu i pravne poslove Primorsko-goranske županije, u Ulici Silvija Bačića, na kućnim brojevima koji pripadaju Mjesnom odboru Belveder upisano je 108 birača (odnosno 75 birača koji stanuju na kućnim brojevima za koje se traži izdvajanje). Inicijativu je potpisalo 45 birača, što predstavlja 41,67 % ukupnog broja birača koji žive na području tog mjesnog odbora (odnosno 60% birača koji stanuju na kućnim brojevima za koje se traži izdvajanje). Slijedom  navedenih podataka o broju birača proizlazi da je zadovoljen uvjet za pokretanje inicijative. 




Napomena: U vremenu trajanja savjetovanja pristigla je jedna (1) primjedba/prijedlog zainteresirane javnosti na Nacrt prijedloga odluke o prihvaćanju inicijative i prijedloga za izdvajanje dijela područja Mjesnog odbora Belveder i pripajanje Mjesnom odboru Kozala.

Grad Rijeka, Korzo 16, 51000 Rijeka, Hrvatska                                                                                                                                                  www.rijeka.hr

Tel. ++38551209524, Fax. 209520                                                                                                                                   E-mail: verena.lelas-turak@rijeka.hr

